Biospain2004
Ciència o negoci per a la indústria biotecnològica?

Avui s´inaugura Biospain2004, que com diu la seva propia propaganda, “és una Fira Internacional de Biotecnologia espanyola que té com objectiu principal el convertir-se en una plataforma de negoci efectiu pels actors del sector biotecnològic”.

 Qui hi ha al darrera d´aquesta Fira? 
a) totes les forces vives de la indústria de l´alimentació transgènica i la producció farmacèutica a través de ASEBIO (Asociación Española de Bioempresas).
 b) Genoma España, una fundació pel desenvolupament de la Investigació en genòmica i proteòmica, patrocinada pels Ministeris de Sanitat i Consum i d´Educació i Ciencia.
 c) CIDEM (Centre d´Innovació i Desenvolupament Empresarial) organisme del Departament de Treball de la Generalitat de Catalunya.
 d) També hi participen altres empreses econòmiques i financeres com Genome Canadà, La Caixa, Aplied Biosystems, Amgen, Applus, Icex i el Laboratori Esteve.
 e) EuropaBio: El grup lobby europeu més influent de la indústria de la biotecnologia.

A Biospain trobem, entre altres coses, les grans empreses de la biotecnologia especialitzades en camps de teràpia gènica. Les promeses de vacunes transgèniques, remeis genètics i altres panacees són les justificacions morals que la indústria biotecnològica utilitza com a cavall de Troia per introduir els transgènics a la nostra vida quotidiana. Aquesta tecnologia és utilitzada pels mateixos conglomerats empresarials per fabricar productes modificats genèticament (MG) en tots els camps (agricultura, medecina, indústria armamentística, investigació amb animals...). 

Biospain posa també de relleu el suport, les implicacions i la col.laboració del govern català i de l´Estat espanyol amb la indústria biotecnològica, especialment en l´elaboració de normatives i suport econòmic que faciliten l´expansió dels transgènics en contra dels interessos de pagesos i consumidors que volem aliments lliures d´OGMs.

La vertadera finalitat de tota la investigació genètica i la producció transgènica és exclusivament el negoci i l´obtenció de beneficis per a la indústria biotecnològica mitjançant les patents sobre la vida i la imposició d’acords comercials i no, com diuen cínicament, resoldre els problemes de la fam al món, augmentar els ingressos dels pagesos o la millora del medi ambient. 

Les dades sobre la inseguretat dels transgènics augmenten, també la contaminació genètica i la dependència de pagesos i el rebuig de la major part de la població, però les indústries de les ciències de la vida no volen renunciar als beneficis d´aquest negoci malgrat els problemes que generen aquestes noves biotecnologies.

Des de la Plataforma Transgènics Fora, un espai d´activitat ampli i divers que agrupa a col.lectius i persones de tota Catalunya, volem mostrar amb aquesta acció de protesta, la nostra defensa d´una agricultura sustentable, solidària i respetuosa amb les persones i el medi i no supeditada als interessos econòmics del sector biotecnològic i denunciem que la fira Biospain és una iniciativa de tot el conjunt del sector protransgènic espanyol per incrementar els seus beneficis i per imposar per la via dels fets consumats la transgènia a la societat catalana i espanyola. L´enginyeria genètica i els transgènics no són necessaris ni desitjats, només aporten beneficis a les multinacionals biotecnològiques i causen greus problemes socials i ambientals.

No a la mercantilització de la vida i dels aliments
Ni contaminació genètica ni coexistència entre conreus OGM i no OGM
Transgènics fora de Catalunya i del planeta.

Novembre 2004                            www.agraria.manresa.org/transgenics